Erityisesti silloin, kun ajoissa riitauttamatta jääneen kilpailuilmoituksen sääntöjenvastaisuutta koskeva kanneperuste liittyy riidanalaisen yksittäistapausta koskevan päätöksen perusteluihin, kanne otetaan tutkittavaksi. Kilpailumenettelyn hakijalta ei voida nimittäin evätä oikeutta riitauttaa kaikilta osin, kilpailuilmoituksessa määritetyt seikat mukaan lukien, sitä, onko sellainen häntä koskeva yksittäispäätös perusteltu, joka on tehty tässä ilmoituksessa määriteltyjen edellytysten toteuttamiseksi, siltä osin kuin vain tällä soveltamispäätöksellä yksilöidään hänen oikeudellinen tilanteensa ja annetaan hänelle mahdollisuus tietää varmasti, miten ja miltä osin sillä on vaikutusta hänen erityisiin etuihinsa.

Se seikka, että kilpailuilmoitusta ei ole riitautettu määräajassa, ei ole esteenä sille, että kantaja voi vedota kilpailun kuluessa tapahtuneisiin lainvastaisuuksiin silloinkin, kun tällaiset lainvastaisuudet perustuvat kilpailuilmoituksen tekstiin. Kantajalla on nimittäin oikeus vedota kilpailun järjestämiseen liittyviin virheellisyyksiin kanteessa, joka kohdistuu hänen hakemuksensa hylkäämisestä tehtyyn yksittäispäätökseen, ilman että häntä vastaan voitaisiin vedota siihen, ettei hän ole määräajassa tehnyt valitusta tai nostanut kannetta päätöksestä, jossa täsmennetään kilpailun järjestämistä koskevat yksityiskohtaiset säännöt.

Palvelukseenottomenettelyssä, joka on useista peräkkäisistä päätöksistä muodostuva monimutkainen hallinnollinen toimenpide, kilpailun hakija voi nostaessaan kanteen myöhemmin tehdystä päätöksestä vedota siihen läheisesti liittyvien aikaisempien päätösten lainvastaisuuteen ja vedota erityisesti kyseessä olevan päätöksen antamisen perusteena olevan kilpailuilmoituksen lainvastaisuuteen.

Hakijan hyväksymättä jättämistä arviointikeskuksessa järjestettäviin kokeisiin koskevasta päätöksestä nostetun kumoamiskanteen yhteydessä kilpailuilmoituksesta esitetty lainvastaisuusväite on jätettävä tutkimatta silloin, kun riidanalainen päätös ei perustu kilpailuilmoituksen mukaisiin ja kantajan riitauttamiin kilpailun kielijärjestelyihin liittyviin seikkoihin.

Kilpailun valintalautakunnan on tarkistettava, että hakijoilla on tiedot ja työkokemus, joita tarvitaan kilpailuilmoituksessa mainittujen avointa virkaa koskevien tehtävien hoitamisessa. Sen on myös vertailtava hakijoiden tietoja ja soveltuvuutta voidakseen hyväksyä ne hakijat, jotka soveltuvat parhaiten hoitamaan näitä tehtäviä.

Kilpailun valintalautakunnan on tässä yhteydessä taattava, että se arvioi kaikki arvioidut hakijat yhdenvertaisesti ja objektiivisesti, ja on tärkeää, että arvosteluperusteet ovat yhdenmukaiset ja että niitä sovelletaan johdonmukaisesti kaikkiin hakijoihin.

Tässä yhteydessä kilpailun valintalautakunnalla on harkintavaltaa sen arvioidessa hakijoiden aikaisemman työkokemuksen luonnetta ja kestoa sekä sitä, kuinka tarkoin tämä työkokemus vastaa täytettävän viran edellyttämiä vaatimuksia.

Lisäksi unionin yleisen tuomioistuimen on hakijoiden aikaisemman työkokemuksen arviointiin kohdistuvan laillisuusvalvontansa puitteissa tutkittava ainoastaan, ettei valintalautankunta ole harkintavaltaansa käytettäessä tehnyt ilmeistä virhettä, joka vie lautakunnan päätökseltä uskottavuuden.

Kantajan on toimitettava kilpailun valintalautakunnalle kaikki sille hakemuksen tutkinnan kannalta tarpeelliseksi katsomansa tiedot ja asiakirjat.

Valintalautakunnan arvioidessa hakijoiden työkokemusta kilpailun vaatimusten suhteen sillä on ainoastaan velvollisuus ottaa huomioon hakijan hakemuksensa tueksi toimittamat tiedot ja heidän esittämänsä asiakirjat.

Tässä yhteydessä valintalautakunta tekee ilmeisen arviointivirheen kun se ei myönnä yhtäkään pistettä työkokemuksesta hoitohenkilökunnan johtamisen alalla, vaikka kilpailuilmoituksen mukaan tältä osin myönnettiin pisteitä ja kun hakemuksessa oli täsmennyksiä, joiden avulla voitiin osoittaa, että kantajalla oli tämän alan työkokemusta. Tämänkaltainen ilmeinen arviointivirhe on omiaan vääristämään valintalautakunnan kantajan työkokemuksesta tekemää kokonaisarviota, kun otetaan huomioon pistemäärä, joka kantajille voidaan myöntää hoitohenkilökunnan johtamisesta ja toisaalta pistemäärä, joka hakijoiden on saatava, jotta heidät kutsutaan kilpailun muihin kokeisiin.

(ks. 42–46, 48, 72, 73, 80, 88 ja 89 kohta)